CELEX: 32020D2189
Language: fi
Date: 2020-12-18 00:00:00
Title: Neuvoston täytäntöönpanopäätös (EU) 2020/2189, annettu 18 päivänä joulukuuta 2020, luvan antamisesta Alankomaille ottaa käyttöön yhteisestä arvonlisäverojärjestelmästä annetun direktiivin 2006/112/EY 168 ja 168 a artiklasta poikkeava erityistoimenpide

23.12.2020   
               
               
                  FI
               
               
                  Euroopan unionin virallinen lehti
               
               
                  L 434/1
               
            
         NEUVOSTON TÄYTÄNTÖÖNPANOPÄÄTÖS (EU) 2020/2189,
         annettu 18 päivänä joulukuuta 2020,
         luvan antamisesta Alankomaille ottaa käyttöön yhteisestä arvonlisäverojärjestelmästä annetun direktiivin 2006/112/EY 168 ja 168 a artiklasta poikkeava erityistoimenpide
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan ensimmäisen alakohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 168 ja 168 a artiklassa säädetään verovelvollisen oikeudesta vähentää arvonlisävero, joka on maksettava verovelvollisen verollisiin liiketoimiin käytettävistä tavaroista ja palveluista.
                  
               
                     (2)
                  
                  
                     Alankomaat pyysi komissiossa 30 päivänä heinäkuuta 2020 vastaanotetuksi kirjatulla kirjeellä lupaa ottaa käyttöön direktiivin 2006/112/EY 168 ja 168 a artiklasta poikkeava erityistoimenpide, jäljempänä ’erityistoimenpide’, voidakseen sulkea arvonlisäveron vähennysoikeuden ulkopuolelle tavaroista ja palveluista maksettavan arvonlisäveron, jos kyseisten tavaroiden ja palveluiden käytöstä yli 90 prosenttia on verovelvollisen tai verovelvollisen työntekijöiden yksityistä käyttöä tai yleisesti muuta kuin yrityskäyttöä tai muuta kuin liiketoimintakäyttöä.
                  
               
                     (3)
                  
                  
                     Komissio toimitti direktiivin 2006/112/EY 395 artiklan 2 kohdan toisen alakohdan mukaisesti Alankomaiden tekemän pyynnön muille jäsenvaltioille 10 päivänä syyskuuta 2020 päivätyllä kirjeellä. Komissio ilmoitti Alankomaille 11 päivänä syyskuuta 2020 päivätyllä kirjeellä, että sillä oli kaikki pyynnön arviointia varten tarpeellisina pitämänsä tiedot.
                  
               
                     (4)
                  
                  
                     Erityistoimenpiteen tavoitteena on yksinkertaistaa arvonlisäveron kantamista sekä estää tietyntyyppinen verovilppi tai verojen kiertäminen. Toimenpide vaikuttaa ainoastaan vähäisessä määrin lopullisessa kulutusvaiheessa kannettavan veron määrään.
                  
               
                     (5)
                  
                  
                     Alankomaiden toimittamien tietojen mukaan erityistoimenpiteen soveltamisen perusteena on oikeudellinen ja tosiasiallinen tilanne. Alankomaille olisi sen vuoksi annettava lupa ottaa käyttöön erityistoimenpide rajoitetuksi ajaksi 31 päivään joulukuuta 2023. Kyseisen määräajan olisi oltava riittävä, jotta erityistoimenpiteen tarpeellisuutta ja tehokkuutta sekä yrityskäytön ja muun kuin yrityskäytön välistä prosenttiosuutta voidaan tarkastella uudelleen.
                  
               
                     (6)
                  
                  
                     Jos Alankomaat katsoo, että erityistoimenpiteen voimassaoloa on tarpeen jatkaa vielä vuoden 2023 jälkeen, sen olisi toimitettava komissiolle viimeistään 31 päivänä maaliskuuta 2023 hakemus sekä erityistoimenpiteen soveltamista koskeva kertomus, johon sisältyy sovelletun prosenttiosuuden uudelleentarkastelu.
                  
               
                     (7)
                  
                  
                     Erityistoimenpiteellä on vain vähäinen vaikutus lopullisessa kulutusvaiheessa kannettavan veron kokonaismäärään, eikä se vaikuta kielteisesti arvonlisäverosta kertyviin unionin omiin varoihin.
                  
               
                     (8)
                  
                  
                     Sen vuoksi on aiheellista antaa Alankomaille lupa soveltaa erityistoimenpidettä 31 päivään joulukuuta 2023,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä direktiivin 2006/112/EY 168 ja 168 a artiklassa säädetään, Alankomaille annetaan lupa sulkea arvonlisäveron vähennysoikeuden ulkopuolelle tavaroista ja palveluista maksettava arvonlisävero, jos kyseisten tavaroiden ja palvelujen käytöstä yli 90 prosenttia on verovelvollisen tai verovelvollisen työntekijöiden yksityistä käyttöä tai yleisesti muuta kuin yrityskäyttöä tai muuta kuin liiketoimintakäyttöä.
         
         
            2 artikla
            Tämä päätös tulee voimaan päivänä, jona se annetaan tiedoksi.
            Sitä sovelletaan 1 päivästä tammikuuta 2021 alkaen 31 päivään joulukuuta 2023 saakka.
            Mahdollinen hakemus luvan saamiseksi jatkaa tällä päätöksellä luvan saaneen erityistoimenpiteen voimassaoloa on toimitettava komissiolle viimeistään 31 päivänä maaliskuuta 2023.
            Tällaiseen hakemukseen on liitettävä erityistoimenpiteen soveltamista koskeva kertomus, johon sisältyy tämän päätöksen perusteella arvonlisäveron vähennysoikeuteen sovellettavan prosenttiosuuden uudelleentarkastelu.
         
         
            3 artikla
            Tämä päätös on osoitettu Alankomaiden kuningaskunnalle.
         
         
            Tehty Brysselissä 18 päivänä joulukuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 347, 11.12.2006, s. 1.